Na podlagi 58. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb), Državno odvetništvo Republike Slovenije, Šubičeva ulica 2, 1000 Ljubljana, objavlja javni natečaj za zasedbo prostega uradniškega delovnega mesta za nedoločen čas

**VODJA URADA GENERALNEGA DRŽAVNEGA ODVETNIKA**

**na Državnem odvetništvu Republike Slovenije na sedežu v Ljubljani**

**Okvirna vsebina dela:**

* vodenje in koordiniranje dela osebja v Uradu generalnega državnega odvetnika,
* izvrševanje zadev uprave organa,
* opravljanje najzahtevnejših strokovnih del skladno s predpisi, ki urejajo postopek na posameznem področju, in materialnimi predpisi,
* organiziranje medsebojnega sodelovanja in usklajevanje notranjih organizacijskih enot in sodelovanja z drugimi organi in organizacijami,
* opravljanje administrativno tehničnih del za Urad GDO in za zadeve z oznako višje stopnje tajnosti podatkov,
* sodelovanje pri pripravi splošnih aktov in drugih strokovnih ter organizacijskih gradiv in navodil,
* pomoč službi za org. in kadre na področju vodenja evidenc ter usklajevanje dela na področju vodenja predpisanih evidenc,
* zbiranje, urejanje in priprava podatkov ter priprava poročil,
* opravljanje drugih strokovnih del po nalogu nadrejenega ali po odredbi.

**Kandidati, ki se bodo prijavili na delovno mesto, morajo izpolnjevati naslednje pogoje:**

* visokošolska strokovna izobrazba (prejšnja), visokošolska strokovna izobrazba (prva bolonjska stopnja) ali visokošolska univerzitetna izobrazba (prva bolonjska stopnja);
* najmanj 5 let delovnih izkušenj;
* opravljeno obvezno usposabljanje za imenovanje v naziv (če ga kandidat nima, ga lahko opravi najkasneje v enem letu od sklenitve pogodbe o zaposlitvi – prvi odstavek 89. člena ZJU),
* znanje uradnega jezika,
* državljanstvo Republike Slovenije,
* da niso pravnomočno obsojeni zaradi naklepnega kaznivega dejanja, ki se preganja po uradni dolžnosti in da niso bili obsojeni na nepogojno kazen zapora v trajanju več kot šest mesecev,
* da zoper njih ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* dovoljenje za dostop do tajnih podatkov stopnje »STROGO TAJNO«, (če ga kandidat nima, mora ob prijavi predložiti izjavo, da soglaša s tem, da se bo zanj opravilo varnostno preverjanje za dostop do tajnih podatkov stopnje »STROGO TAJNO« v skladu z Zakonom o tajnih podatkih).

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU, opraviti najkasneje v enem letu od sklenitve delovnega razmerja. Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

**Prijava mora vsebovati dokazila oziroma:**

1. pisno izjavo o izpolnjevanju pogoja glede zahtevane izobrazbe, iz katere morajo biti razvidna stopnja in smer izobrazbe, datum zaključka izobraževanja ter ustanova, na kateri je bila izobrazba pridobljena;
2. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V prijavi kandidat navede datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu;
3. pisno izjavo kandidata o opravljenem usposabljanju za imenovanje v naziv (če ga je kandidat opravil);
4. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in o tem, da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
1. pisno izjavo kandidata, da za namen tega natečaja, dovoljuje Državnemu odvetništvu Republike Slovenije pridobivanje podatkov iz 4) točke iz uradnih evidenc. V primeru, da kandidat ne soglaša, bo moral sam predložiti ustrezna dokazila;
2. pisno izjavo kandidata, da ima dovoljenje za dostop do tajnih podatkov stopnje tajnosti »STROGO TAJNO« oziroma, če dovoljenja nima, da soglaša s tem, da se bo zanj opravilo varnostno preverjanje za dostop do tajnih podatkov stopnje »STROGO TAJNO« v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O).

Strokovna usposobljenost kandidatov se bo presojala na podlagi prijave, predložene dokumentacije in opravljenega razgovora s kandidati oziroma s pomočjo drugih metod preverjanja strokovne usposobljenosti kandidatov, v kolikor bo to potrebno.

V skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06, 104/10) se kandidati, ki ne izpolnjujejo objavljenih pogojev ne bodo uvrstili v izbirni postopek.

**Delovno mesto vodja urada generalnega državnega odvetnika je uradniško delovno mesto, ki se lahko opravlja v nazivih višji svetovalec II in višji svetovalec I**. Izbrani kandidat bo naloge opravljal v nazivu višji svetovalec II. Z izbranim kandidatom bo sklenjeno delovno razmerje za nedoločen čas s polnim delovnim časom in šestmesečnim poskusnim delom. **Izbrani kandidat bo opravljal delo na Državnem odvetništvu Republike Slovenije na sedežu v Ljubljani,** Šubičeva ulica 2, 1000 Ljubljanaoz. v drugih uradnih prostorih, kjer Državno odvetništvo RS opravlja svoje naloge.

Kandidati vložijo prijavo z življenjepisom v pisni obliki, ki jo pošljejo v zaprti ovojnici **z označbo**: "za javni natečaj za delovno mesto vodja urada generalnega državnega odvetnika'' **na naslov**: Državno odvetništvo Republike Slovenije, Služba za organizacijo in kadre, Šubičeva ulica 2, 1000 Ljubljana, in sicer v roku **8 dni** po objavi. Za pisno obliko prijave se šteje tudi elektronska oblika, poslana na elektronski naslov: **gs.dodv@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem javnem natečaju bo objavljeno na spletni strani Državnega odvetništva Republike Slovenije.

Informacije v zvezi z javnim natečajem daje ga. Mirjam Nučič, tel. št. 01 244 10 39.

**Rok za prijavo je 18.10.2024.**

Opomba: Uporabljeni izrazi, zapisani v moški spolni slovnični obliki, se uporabljajo kot nevtralni za ženske in moške.